**ӘДЕБИЕТ САБАҒЫНДА СЫНИ ОЙЛАУ ДАҒДЫЛАРЫН ДАМЫТУДЫҢ ТИІМДІЛІГІ**

**Усиева Мерует Тілепқалиқызы**

**Боран Нысанбаев атындағы орта мектеп**

**Индер ауданы Атырау облысы**

Бүгінгі мектеп алдындағы басты міндет –сабақтарда сын тұрғысынан ойлау жобасын басшылыққа ала отыра, оқушылардың тілін дамытып, сыни тұрғыдан ойлауға жағдай жасау. Сыни тұрғыдан ойлату арқылы оқушылардың шығармашылық қабілетін қалыптастыру.

Осыған дейінгі кездескен қиыншылықтардың бірі - қазақ әдебиеті пәнін өткізу барысында баланың өзіндік ой қорыта алмауы, яғни ойын еркін жеткізе алмай, өз пікірін дәлелдей алмау сияқты кедергілер бар. Сабақта жоғары сапаға жету үшін, алдымен пәнге деген қызығушылығын ояту керек. Сондықтан жаңа әдіс-тәсілдердің ішінде қазақ әдебиеті сабағында «Сыни тұрғыдан ойлауға үйрету» модулі негізінде мына тақырыпта жұмыстанып келемін: «Әдебиет сабағында оқушылардың сыни ойлау дағдыларын арттыру»

Сыни тұрғыдан ойлау дегеніміз - шыңдалған ойлау, кез келген даму деңгейіне байланысты мәселелерге сын көзбен қарау;
- күрделі мәселелерді шешуге, аса маңызды, жауапты шешім қабылдауға құштарлық;
- үйрету мен үйрену бірлігінің, үйренудің қызығушылығынан тұратын, үйренушінің сеніміне негізделген құрылым.
 Оқушылардың сыни тұрғыдан ойлау дағдыларын арттырудағы негізгі мақсатым:
1. Алдымен пәнге деген қызығушылықтарын арттыру;

2. Оқушының сөздік қорының көп болуына, сөйлей білуге үйрету.
3. Тың мәліметтерді тауып, зерттеуге, талдауға, қорытынды жасауға үйрету.
4.Өз пікірлерін дәлел келтіре отырып, сенімді түрде қорғай білуі;
Және осындай жұмыстар нәтижесінде ұлттық тәрбие негізінде жан-жақты дамыған, сыни көзқарасы қалыптасқан, өз бетімен шешім қабылдай алатын, шығармашыл әсем тұлға қалыптастыру.

 Сыни тұрғыдан ойлау мәнмәтінді есепке ала отырып, бақылау мен тыңдау арқылы дәлелдер жинақтау, шешім қабылдау үшін талапқа сай өлшемдерді қолдану сияқты дағдыларды қарастырады. Бұл дағдылар:

- бақылау

- талдау

- қорытынды

- интерпретация [48-49 бет]. Оқушымен жоғарыда келтірілген жұмыс жүргізгенде оқушы бойында сыни ойлау дағдылары қалыптасты.

Сабақ өткізу барысында ең алдымен оқушыларға еркіндік сезімін туғызу көп көмек береді. Бұл үшін оқушыларды топқа бөліп, бір-бірімен ынтымақтастық қарым-қатынаста бірігіп жұмыс жасауға дағдыландыру қажет. Соның нәтижесінде топ мүшелері өз ойларын, жазған жұмыстарын талдау барысында жақсы жазылған жұмысты таңдай алатын болды. Бір-бірінің пікірін мұқият тыңдауға үйренді. Осы әдіспен жұмыс барысында оқушылардың сыни тұрғыдан ойлауын дамытып, оймен қабылдауын меңгерту мақсатында 8-сыныпқа Қабдеш Жұмаділовтің «Қаздар қайтып барады» әңгімесін өткіздім. Мақсатым: оқушыларға тақырып жайында мәлімет бере отырып, сыни тұрғыдан ойлауға қалыптастыру, өз ойларын еркін жеткізуге мүмкіндік беру. Сабақ барысында оқушыларға мынадай сұрақтар берілді.

 Қ. Жұмаділов кім?

Өмірі жайлы не білеміз?

Қандай шығармалары бар? Әңгіме неге «Қаздар қайтып барады» деп аталған?

Сендердің ойларыңша қаздар қайда қайтуы мүмкін?

Байтас қарт қайда сапар шегіп келеді?

Оны бұл сапарға нендей мақсат жетеледі?

Оның бөтен елге баруының себебі неде, не үшін барған деп ойлайсыңдар? Жазушының өмірі мен әңгімесінің арасында қандай байланыс бар?

Қабдеш аға тарихи Отанына қай жылы оралған еді?

Жазушы, Байтас қарт, қаздың арасында қандай ұқсастық бар?

Жазушы әңгімесі мен С. Жүнісовтың «Аманай мен Заманай» әңгімесінің арасында қандай ұқсастық бар?

Жазушының «Қозыкүрең» әңгімесімен ұқсастығы неде? Жазушы осы әңгімесі арқылы не айтқысы келді? Әңгіменің маңыздылығы неде? Туған жер топырағын аттаған қарттың сезімі, сағынышы, қуанышы қалай суреттелген? Байтас қарттың өмірін бүгінгі оралмандар өмірімен байланыстыр.

 Немесе «Қыз Жібек» жырының екінші сағаты - « «Қыз Жібек» жырындағы ұлттық салт-дәстүрлер» тақырыбы бойынша сабақ өткізілді. Сабақтың жалпы мақсаты: жырда кездесетін салт-дәстүрлерді тауып, түсінік беру, оларды бүгінгі өмірмен байланыстыру. Мынадай сұрақ түрлері қойылды.

Салт-дәстүрлер дегеніміз не?

«Қыз Жібек» жырын оқып отырғанда сендер қандай салт-дәстүрлерді кездестірдіңдер?

Мына салт-дәстүрлерге түсінік беру, олар жырдың қай жерінде кездесті?

1-топ: « Қыз көру», «Қалың беру».

2-топ: «Әмеңгерлік», « Бата»

3-топ: «Теріс бата», «Арыздасу»

«Әмеңгерлік» салты дұрыс па?

Қыз Жібектің Сансызбайға тұрмысқа шығуы дұрыс па?

1-топ: Жақтаушы

2-топ: Даттаушы

3-топ: Сараптаушы

Неліктен әмеңгерлік салтты дұрыс дейміз?

Қазіргі кезде шетел асып жатқан қазақ балалары туралы пікірің қандай?

Осындай секілді сұрақтарға жауап алу барысында оқушыларымның сөздік қорларында бұрын көп пайдаланбайтын, «біздің ойымызша», «себебі», «сондықтан», «менің ойымша» т.б сөздер пайда болғаны байқалды. Яғни, сыни ойлау — оқушылардың қай нәрсеге болса да терең оймен қарап, салыстыра талдау жасап, көзқарасын білдіріп, өзіндік «менін» қалыптастырып, өз ойын тұжырымды жеткізе білуі екен. Жалпы айтатын болсақ сыни ойлау дегеніміз баланы ойлауға дағдыландыру. Ойлау арқылы бала көп нәрсеге қол жеткізеді.

 Бұрынғы қолданылған оқыту әдістерінде мұғалім басты орын алып, оқушы тек тыңдаушы ғана болса, сыни тұрғыдан ойлауға үйретудің арқасында оқушы өзін және бір-бірін оқыта отырып, еркін сөйлеуге, ойын анық жеткізе білуге дағдыланады.

 Бұған дәлел- О Генридің «Соңғы жапырақ» атты әңгімесін өткен кезде

оқушыларды сыни ойлату мақсатында мынадай сұрақтар берілді.

-Әңгіме неліктен «Соңғы жапырақ» деп аталған?

-Соңғы жапырақ неліктен құлап түспей қалды?

-Джонсонның айығуына кім себепкер болды?

-Берман қарттың бір түннің ішінде қаза болуының себебі неде деп ойлайсыңдар?

-Қарттың арманы не еді? Ол арманына жете алды ма?

-Берман қарт қандай адам еді деп ойлайсыңдар?

-Сенім не үшін қажет адамға?

-Егер сенің досың қиын жағдайға тап бола қалған жағдайда не істер едің?

-Адам баласының бойында басына қолайсыз жағдай туа қалған күнде -

 қандай қасиеттер болуы керек деп ойлайсыңдар?

 Міне, осындай сұрақтарға жауап алу барысында мен оқушылардың ойлау

 дәрежелерінің қаншалықты жетілгенін байқап, бақылау үстінде болдым.

 Одан әрі оқушыларды ойланта түсу үшін Н.Айтовтың «Соңғы жапырақ» атты өлеңін оқытып,осында айтылған ойды анықтаттым.

1. Екі әңгімедегі соңғы жапырақтың ұқсастығы бар ма?

2. Теректегі жапырақ пен адам өмірін жапыраққа теңей отырып, салыстыруға

 бола ма?

 Міне, осы жерде үндемейтін оқушыларым да шулап, өз ойларын дәлелдеп жатты. Менің оқушыдан күтіп отырғаным да осы.

 Сонымен, сыни ойлау оқушыны ойлантады, іздендіреді, өз ойларының дұрыс немесе бұрыс екендігін дәлел келтіре отырып анықтайды.Жалпы сыни ойлау барлық пәндерде де қолданылуы тиіс.

 Қазақ тілі пәнінен «Көркем шығарма», «Портрет.Суреттеу», «Күнделік» тақырыптарында өткізілген сабақтарымда оқушыларға әдеби материалдан

үзінділер беріп,әр сабағымда әр түрлі тапсырмалар бердім.

 Сұрақтар түрлері:

 Бұл қай шығармадан үзінді?

 Авторы кім?

 Жанры қандай?

 Қандай көркемдік тәсіл бар?

 Өлең мен қара сөздің айырмашылығын тап?

 Көркем әдебиет не үшін қажет деп ойлайсыңдар?

 Қандай тақырыпта шығарма , әңгіме жазар едіңдер? т.б.

. Бұл сабақта да оқушылар сыни тұрғыдан ойлана отырып, тапсырманы орындап шықты. Оқушылардың ой ұшқыры жоғары екендігі байқалды.

Сыни ойлауға үйрету кезіндегі мұғалімнің іс-әрекеті:

1. Топқа бөліп, ой қозғайды.

2. Тақырыпқа қызықтырып бағыттайды.

 3. Шығармадағы ең құнды мәселелерді анықтау ұсынылады, зерттеледі.

 4. Шығармадағы кейіпкер орнына өздерін қойып қарайды, салыстырады.

 5. Ойларын жазуды ұсынады.

 6. Қорытынды жасауға бағыттайды.

Сыни тұрғыдан ойлауға үйрету арқылы оқушылар:

 1. Топтарда жұмыс жасайды.

 2. Мәтінмен өздері танысады.

 3. Әр түрлі әдістер арқылы шығарманы саралайды.

 4. Жеке кейіпкерлерді талдайды, олардың іс-әрекетін зерттейді.

 5. Ой қорытып, оны қағаз бетіне түсіреді.

 6. Тұжырымдама жасайды.

 Бұдан «Сыни тұрғыдан ойлауға үйрету» арқылы шығармашыл тұлға қалыптастыруға болатынын байқаймыз.

 Сонымен қатар, сыни тұрғыдан ойлауға үйрету оқушыны мұғаліммен, сыныптастарымен еркін сөйлесуге, пікір таластыруға, бір-бірінің ойын тыңдауға, құрметтеуге, өзекті мәселені шешу жолдарын іздей отырып, қиындықты жеңуге дағдыланады.

Сын тұрғыдан ойлауды дамыту барысының негізінде менің сабағымда оқушылар арасында белсенді шығармашылықты ойлауға негіз қаланды, мұғаліммен еркін сөйлесіп, пікір алмастыруға, бір-біріне құрметпен қарауға, бір-бірінің пікірін тыңдап, сыйлауға ынтымақты қарым –қатынастың негізі қаланды, өзін жеке тұлға ретінде тануға жол ашты, өз ойын ашық, еркін айтуға, пікір алмасуға өзін-өзі, бірін-бірі бағалауға, достарының ойын тыңдап, мәселені шешу жолдарын іздей отырып, қиындықты шешуге көмектесуге үйренді. Осындай жұмыстардың нәтижесінде бүгінгі күн талабына сай сауатты, білімді оқушылар тәрбиелеуге әбден болады. Ол үшін мұғалім көп ізденіп, көп оқып, ізденіс үстінде болу керек. ой қызметін, мол шығармашылық мүмкіндікті, өзін қоршаған түрлі жағдайларға тез икемделіп қана қоймай, оларды керекті бағытына шығармашылықпен бұра білу де үлкен қабілеттілік.